Այս անգամ նույնպես, որքան կարելի է հասկանալ, ՀՀԿ-ն բացարձակ մեծամասնությամբ մերժելու է Փաշինյանի թեկնածությունը, բայց նաեւ խորհրդարանում մի ներկայացում է տալու, որտեղ ՀՀԿ խմբակցության ղեկավարը (հավանաբար նիստի ընթացքում եւ հրապարակավ) կհորդորի ՀՀԿ որոշ անդամների կողմ քվեարկել Նիկոլ Փաշինյանին: Էլ ավելի զվարճալի կլինի, եթե խմբակցության ղեկավարը անվանապես դիմի եւ հորդորի իր կուսակիցներին: Համարյա կասկած չկա, որ Վահրամ Բաղդասարյանը հենց այն պատգամավորներին է հորդորելու ձայն տալ Փաշինյանին, որոնց դեմ, վարչապետ ընտրվելու պարագայում, Փաշինյանը պետք է պայքարեր: Կատարյալ զավեշտ, չասելու համար խեղկատակություն կլինի, եթե դիցուք Սամվել Ալեքսանյանը (City ցանցի սեփականատեր), Արտակ Սարգսյանը (SAS ցանցի սեփականատեր), գեներալ Մանվելը եւ այլք, ձայն տան Փաշինյանին: Նրանք ձայն են տալու ո՞ր տրամաբանությամբ, որովհետեւ կուսակցությո՞ւնն է հորդորում կամ պարտադրում: Արդեն մեկ շաբաթ նախագահ Տեր-Պետրոսյանն այդ հարցն է թմբկահարում, որ պատգամավորը քվեարկում է համաձայն իր համոզմունքների եւ խղճի, կուսակցությունները չեն կարող եւ չպետք է այդ սահմանադրական նորմը ոտնահարեն: